Een dood, drie kritiek in skietery by huisArgieffoto ŉ 45-jarige man is in hegtenis geneem nadat hy die naweek in Balfour in Mpumalanga by ŉ huis opgedaag en glo sy broer doodgeskiet en drie ander mense gewond het. Brig. Leonard Hlathi, provinsiale polisiewoordvoerder, het gesê die voorval het Saterdag omstreeks 20:00 by die huis in Letsokostraat in Siyathemba plaasgevind. “ŉ Man wat ŉ kamer by dié huis huur, het aan die polisie gesê hy het buite die huis saam met die verhuurder [die oorledene] se vrou gestaan toe ŉ rooi Toyota Conquest buite die hek stilgehou het,” het Hlathi gesê. “Die verhuurder se jonger broer het uit die voertuig geklim en die man en vrou wat buite gestaan het, gevloek. Hy het ŉ vuurwapen uitgepluk en sy broer se vrou geskiet, voordat hy na sy broer toe is, waar hy sy broer en twee ander huurders geskiet het.” Die broer is op die toneel dood. Die drie ander slagoffers is in ŉ kritieke toestand na ŉ nabygeleë hospitaal geneem vir behandeling. Die verdagtes het ná die skietery in sy motor gevlug en homself Sondag om 08:00 aan die Balfour-polisie oorgegee. Die polisie is steeds op soek na die vuurwapen wat tydens die voorval gebruik is, aangesien die verdagte dit nie by die polisiestasie ingehandig het nie. Die man moet Maandag in die Balfour-landdroshof verskyn op ŉ aanklag van moord en die aanklagte van poging tot moord.